b'\n_START_ARTICLE_\nManon (opera)\n_START_PARAGRAPH_\nManon je opera v \xc5\xa1tirih dejanjih (\xc5\xa1estih slikah) Julesa Masseneta. Libreto sta napisala Henri Meilhac in Philippe Gille. Krstna predstava je bila 19. januarja 1884 v Parizu. V samo dveh desetletjih je do\xc5\xbeivela v pa\xc2\xadri\xc5\xa1ki Opera comique 500 predstav. Prva slovenska praizvedba v skraj\xc5\xa1ani verziji je bila v Slovenskem de\xc5\xbeelnem gledali\xc5\xa1\xc4\x8du v Ljubljani 4. oktobra 1907 kot slavnostna pred\xc2\xadstava v \xc4\x8dast godu avstrijskega cesarja. Kasneje so na odru ljubljanske Opere delo uprizorili \xc5\xa1e leta 1919, 1932, 1942, 1947, 1955 in 1963.\n_START_SECTION_\nVsebina\n_START_PARAGRAPH_\nGodi se v Amiensu, Parizu in na cesti v Havre leta 1721.\n_START_SECTION_\nPrvo dejanje\n_START_PARAGRAPH_\nMe\xc5\xa1\xc4\x8dani in me\xc5\xa1\xc4\x8danke se zbirajo na dvo\xc2\xadri\xc5\xa1\xc4\x8du velike gostilne v Amiensu, kjer pri\xc4\x8dakujejo prihod po\xc5\xa1tnega voza in potnikov. Med potniki je tudi lepa Manon, ki jo po\xc5\xa1iljajo sorodniki zaradi njene lahko\xc5\xbeivosti pokorit se v samostan. Sprejme jo njen bratranec Lescaut, a ko se gre za hip v voja\xc5\xa1nico, jo za\xc4\x8dno osvajati mo\xc5\xa1ki, med njimi sta bogati Guillot in mladi Chevalier des Grieux. Manon je slednji v\xc5\xa1e\xc4\x8d in zbe\xc5\xbei z njim v Pariz.\n_START_SECTION_\nDrugo dejanje\n_START_PARAGRAPH_\nV Parizu par nekaj \xc4\x8dasa \xc5\xbeivi sre\xc4\x8dno in zadovoljno, dokler ju ne najde Lescaut, ki zahteva od des Grieuxa izjavo, ali misli poro\xc4\x8diti sestri\xc4\x8dno Manon ali ne. Des Grieux ga prepri\xc4\x8da o svojih \xc4\x8distih na\xc2\xadmerah, saj pi\xc5\xa1e pravkar svojemu o\xc4\x8detu, da Manon ljubi. Medtem pa obvesti des Grieuxov spremljevalec Bretigny lahko\xc5\xbeivo Manon, da namerava des Grieuxov o\xc4\x8de \xc5\xa1e isti ve\xc4\x8der svojega sina odvesti od nje. Svetuje ji, naj se dejanju ne zoperstavi, saj da je njena lepota je vredna bolj\xc5\xa1e usode. Bretignyju uspe pregovoriti Manon, da uresni\xc4\x8di na\xc4\x8drt.\n_START_SECTION_\nTretje dejanje\n_START_PARAGRAPH_\nManon se v Parizu predaja zabavam. Na Cours la Reine vse vrvi. Med lopami, igralnicami, prodajalnicami in zabavi\xc5\xa1\xc4\x8di se sprehajajo pari\xc5\xa1ki gizdalini, kokete, me\xc5\xa1\xc4\x8dani in vojaki. V nosilnicah prena\xc5\xa1ajo bogate dame in damice. V eni takih prinesejo tudi Manon, ki jo takoj obdajo zaljubljeni kavalirji. Tam se sre\xc4\x8data o\xc4\x8de des Grieux in Bretigny ter se pogovarjata. Manon sli\xc5\xa1i, da je njena nezvestoba prizadela des Grieuxa, da se je odpovedal posvetnemu \xc5\xbeivljenju ter vstopil v samostan. Zato se kesa svojega dejanja. Poi\xc5\xa1\xc4\x8de ga v samostanu, kamor se sli\xc5\xa1i zborovsko petje iz cerkve. Des Griuex je medtem postal zelo priljubljen, saj vsi hvalijo njegove pridige. Manon se skrije in ga najde v predsobi seminarja. Prosi ga odpu\xc5\xa1\xc4\x8danja, des Grieuxu vzbudi nekdanja lju\xc2\xadbezen nemir v srcu. Sprva se brani, dokler ji kon\xc4\x8dno ne pade v naro\xc4\x8dje. Zaljubljenca zbe\xc5\xbeita iz samostana.'